OMUSAJJA eyannyinula n’anzigya mu ssomero ng’angambye nga byonna bwe biggweera mu kufumbirwa anneefuulidde era ansasuddemu kummenya mugongo.
Bakira ankuba agakonde n’okunsamba ng’agamba nti, “njagala nkumenye omugongo ndabe bw’onoddayo okufuna abasajja abalala....”.
Nze Agnes Nankumba 18 mbeera Kiwaatule Najjeera. Eno gye mbadde njiiyiza obulamu nga nkola obulimulimu nsobole okweyimirizaawo, oluvannyuma lw’omusajja ono okundekawo ng’anfunyisizza olubuto.
Nnava Ziroobwe gye banzaala ne nzija okuwummula ewa mukulu wange. Lumu bwe bantuma ku maduuka gye nnasanga omusajja eyanteega mu kkubo ne yeefuula ammanyi era ng’agamba nga naye bwe bamuzaala e Ziroobwe.
Omusajja ono yali muvuzi wa lukululana era mu kunkwana yampolezanga kimu nti ne bwe nsoma era enkomerero yange kujja kuba kufumbirwa. Kino kyannyinula ne mmwagala era ye musajja gwe nnasookerako.
Nga wayise ebbanga nnazaala era bazadde bange ne babuuza omusajja eby’omwana kyokka ne yeegaana ng’agamba nga bwe nnali nnina abalenzi be nnali nsoma nabo nti be baali bataata b’omwana.
Nnasalawo okumwesonyiwa omwana ne mmutwalira maama e Ziroobwe amulabirire.
Nnafuna omulimu mu wooteeri e Kiwaatule gye mbadde nkolera era mbadde mmaze ebbanga ng’omusajja ono simuwuliza.
Ku Lwokubiri emisana yannonye ku wooteeri we mpeerrereza emmere n’angamba nga bw’alina ebintu by’andeetedde ntwalire omwana.
Yanninze ku wooteeri okutuusa lwe nnamaze emirimu kwe kugenda ewuwe nfune ebintu by’omwana. Olwayingidde n’ankaka omukwano ng’agamba nti siyinza kumukyawa kubanga ye yansookako n’andaga essanyu ly’obufumbo.
Oluvannyuma ate yatandise okunkuba era yalabye abantu batandise okukung’aana olw’engeri gye nnabadde ndaajanamu kwe kunkuba omuggo mu mugongo n’ayita mu ddirisa n’adduka”.
Nankumba yaleeteddwa poliisi mu ddwaaliro e Mulago nga takyasobola kutuula n‘aweebwa ekitanda mu waadi ya 3B.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn